સેન્સેક્સ 34,680 અને 34,303ની રેન્જમાં અથડાઇને છેલ્લે સાધારણ 10.08 પોઇન્ટ ઘટીને 34,431.97ની સપાટીએ બંધ રહ્યો હતો જ્યારે નિફ્ટી 6.15 પોઇન્ટ ઘટીને 10,380.45 રહી હતી. ઇન્ટ્રા ડેમાં નિફ્ટી ઊંચામાં પ્રતિકારક 10,440ની સપાટીથી પાછી ફરી હતી. ટેકનિકલ એનાલિસ્ટ સમીર મહેતાના કહેવા પ્રમાણે, નિફ્ટી પહેલી પ્રતિકારક 10,440ની સપાટીની લગોલગથી ઘટી હતી. આગામી દિવસોમાં જો સપાટી કુદાવાશે તો જ 10,650 સુધી આગળ વધવાની સ્થિતિ સર્જાશે. હવે જોવાનું કે નિફ્ટી આ સપાટી કુદાવીને ટ્રેડિંગ રેન્જને વધારે છે કે પછી 10,450-10,100ની રેન્જમાં વધુ સમય અથડાય છે. અન્ય બ્રોકરેજ હાઉસ એમએસ ઇન્વેસ્ટમેન્ટના રૂચીતા વ્યાસનું કહેવું હતું કે, સપ્ટેમ્બર અને ઓક્ટોબરની સરખામણીએ નવેમ્બરમાં સંકેતો સકારાત્મક મળી રહ્યા છે. ક્રૂડના ભાવ નીચે આવ્યા છે, ડોલર સામે રૂપિયો 73-74ની રેન્જમાં અથડાયો છે, અમેરિકામાં બોન્ડના યીલ્ડના વ્યાજદરમાં ઘટાડો જોવાયો છે તો સ્થાનિકમાં પણ બોન્ડના યીલ્ડ વધતા અટક્યા છે. આને કારણે બોન્ડમાંથી નાણાં અન્ય રોકાણ સાધનો પાછળ વળે તેવી આશા જોવા મળે છે.